Sajtóközlemény

Debrecen, 2018. április 17.

**A falugazdászok idén is segítenek az egységes kérelmek beadásában**

**Április elején megkezdődött az egységes kérelmek idei benyújtási időszaka. A Nemzeti** **Agrárgazdasági Kamara (NAK) falugazdászai idén is ingyenes segítséget nyújtanak a gazdálkodóknak az egységes kérelmek elkészítésében, beadásában. Az elmúlt években rendre az egységes kérelmek megközelítőleg 70 százalékát a falugazdászok közreműködésével nyújtották be a gazdálkodók, ezzel országosan mintegy 1000 milliárd forint támogatás lehívását segítette számukra a NAK.**

A Magyar Államkincstár (MÁK) 2018. április 3-án megnyitotta az egységes kérelmek beadására szolgáló felületet. Idén 44 jogcímre lehet támogatási és kifizetési kérelmet benyújtani. A megszokottak szerint a kérelmek beadására kizárólag elektronikus úton van lehetőség, támogatáscsökkenés nélkül május 15-ig. Az internetes felület használatát bemutató útmutatók elérhetők a MÁK [portálján](https://www.mvh.allamkincstar.gov.hu/e-ugyintezes).

Az elmúlt évben Hajdú-Bihar megyében több mint 12 ezer egységes kérelem benyújtásában működtek közre a NAK megyei falugazdászai. A hálózat munkáját idei évtől kiegészíti a NAK szaktanácsadói hálózata is, ahol többek között kiválóan felkészült korábbi falugazdászokkal köthetnek a gazdálkodók támogatott szaktanácsadási szerződést teljes körű tanácsadási szolgáltatás érdekében.

A falugazdászokhoz tartozó 250-350 ügyfélszám miatt kérjük tagjainkat, hogy feltétlenül, mielőbb egyeztessenek időpontot [falugazdászukkal](http://www.nak.hu/component/offices/items), és a leegyeztetett időpontban szíveskedjenek megjelenni. Kizárólag így garantálható a kérelmek határidőben történő benyújtása. Általános ügyfélszolgálati tájékoztatást a NAK Hajdú-Bihar megyei Igazgatóság 52/503-310-es telefonszámán kérhetnek.

Az őstermelői vagy kamarai kártyával jelentősen csökkenthető az adminisztrációra fordított idő, ezért kérjük, hogy azt az ügyintézéshez hozzák magukkal. Amennyiben nincs vagy elveszett az elektronikus úton történő ügyintézéshez szükséges jelszó, újat igényelni a [MÁK honlapjáról](https://www.mvh.allamkincstar.gov.hu/documents/20182/4447106/11.%2Bsz%C3%A1m%C3%BA%2Bmell%C3%A9klet%2BG1040-02%2Bjel%C5%B1%2Bnyomtatv%C3%A1ny) letölthető nyomtatványon lehet.

Felhívjuk a figyelmet arra, hogy közös őstermelői kártya esetében a kártyán szereplő őstermelők közül mindenki kizárólag a saját nevében járhat el az egységes kérelem benyújtása során. Célszerű, hogy az agrártámogatások igénylésekor a gazdálkodó személyesen járjon el. Amennyiben a termelő valamely családtagja nevében kíván az egységes kérelemmel kapcsolatos ügyet intézni, azt csak meghatalmazás birtokában teheti meg. A képviselet igazolására a NAK portáljáról letölthető [MH1](https://www.nak.hu/dokumentumok-tagoknak/1235-nak-ny-73-meghatalmazas-mh1-2017) nyilatkozatot szükséges kitöltve és aláírva magával hoznia a gazdálkodónak.

A Kamara felhívja a termelők figyelmét, hogy több jogcím esetében is változtak a vonatkozó előírások és kötelezettségek, ezért javasolt tanulmányozni a NAK portálján elérhető, az egyes jogcímekhez készült rövid [tájékoztatókat](http://www.nak.hu/tajekoztatasi-szolgaltatas/mezogazdasagi-termeles/96444-megjelentek-az-egyseges-kerelem-beadasat-segito-rovid-tajekoztatok), illetve segítséget kérni a falugazdászoktól.